น้ำมันดิบปิดบวกหลังแท่นขุดเจาะในสหรัฐฯลดต่อเนื่อง
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเล็กน้อยเมื่อคืนนี้ (9 ต.ค.) เนื่องจากมีข้อมูลที่ส่งสัญญาณว่าผลผลิตน้ำมันดิบของสหรัฐกำลังปรับตัวลง
10 ต.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนพ.ย.ปิดบวก 20 เซนต์ แตะที่ 49.63 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนพ.ย.ที่ตลาดลอนดอน ปิดลดลง 40 เซนต์ ที่ 52.65 ดอลลาร์/บาร์เรล
ราคาน้ำมันได้รับแรงหนุน หลังจากเบเกอร์ ฮิวจ์ส ซึ่งเป็นบริษัทให้บริการข้อมูลด้านน้ำมัน เปิดเผยรายงานที่ระบุว่า แท่นขุดเจาะน้ำมันของสหรัฐลดลง 9 แท่น สู่ระดับ 605 แท่นในสัปดาห์ล่าสุด ซึ่งเป็นระดับต่ำสุดนับตั้งแต่สัปดาห์ที่สิ้นสุดเมื่อวันที่ 30 ก.ค.2553 ข้อมูลดังกล่าวได้ช่วยหนุนตลาดน้ำมัน เนื่องจากเทรดเดอร์เชื่อว่าบริษัทน้ำมันสหรัฐยังคงปรับลดการผลิตต่อไป หลังจากราคาน้ำมันตกต่ำลง
นอกจากนี้ การอ่อนค่าของดอลลาร์ก็ช่วยหนุนสัญญาน้ำมันที่ซื้อขายกันในรูปสกุลเงินดอลลาร์ เนื่องจากจะทำให้น้ำมันมีราคาถูกลงสำหรับผู้ที่ถือครองสกุลเงินอื่นๆ ด้านนายอับดัลลา ซาเล็ม เอล-บาดรี เลขาธิการกลุ่มประเทศผู้ส่งออกน้ำมัน (OPEC) กล่าวในแถลงการณ์ฉบับหนึ่งว่า ความต้องการน้ำมันในตลาดโลกจะเพิ่มขึ้น 1.5 ล้านบาร์เรลต่อวันในปี 2558 ซึ่งสูงกว่าที่ประเมินไว้ในเบื้องต้น และเป็นปัจจัยบวกสำหรับราคาน้ำมัน